Iċ-ċifri preliminari dwar l-importazzjoni u l-esportazzjoni juru li f’Ottubru kompla kiber l-iżbilanċ kummerċjali. L-Uffiċċju Nazzjonali tal-Istatistika qal li l-iżbilanċ kummerċjali laħaq kważi €303 miljun wara li żdied €130 miljun meta mqabbel ma’ Ottubru tas-sena l-oħra. Iċ-ċifri juru li f’Ottubru l-importazzjoni żdiedet b’€222 miljun waqt li l-esportazzjoni żdiedet ukoll bi €92 miljun. Iż-żieda qawwija fl-importazzjoni kienet dovuta l-iżjed għall-importazzjoni ta’ fuel u żjut li l-kont tagħhom żdied bi kważi €129 miljun. Fl-ewwel għaxar xhur tas-sena, skont l-NSO, l-iżbilanċ kummerċjali ta’ Malta żdied b’aktar minn €526 miljun u laħaq €2149 miljun.